2

PRITARTA






Birštono savivaldybės tarybos






2011 m. kovo 25 d.






sprendimu Nr. TS-60
BIRŠTONO SAVIVALDYBĖS MERĖS NIJOLĖS DIRGINČIENĖS

2010 METŲ VEIKLOS ATASKAITA

2011 m. kovas  

Birštonas

[image: image15.jpg]



ĮVADAS...................................................................................................................................3

I. DEMOGRAFINĖ PADĖTIS................................................................................................4

II. SAVIVALDYBĖS TARYBOS DARBAS..........................................................................4

· Tarybos komitetai..............................................................................................................6

· Komisijos..........................................................................................................................7

· Gyventojų priėmimas ir susitikimai..................................................................................9

· Bendruomenių veikla......................................................................................................10
· Jaunimo veikla.................................................................................................................10
· Tarptautinis bendradarbiavimas......................................................................................11
III. TURIZMAS BIRŠTONE.................................................................................................11
· Turizmo informacijos centro veikla..............................................................................11
· Sanatorijų veikla............................................................................................................12
IV. INVESTICIJOS BIRŠTONE...........................................................................................13
APIBENDRINIMAS..............................................................................................................15
ĮVADAS

Birštonas – tarptautinis turizmo ir modernaus kurortinio gydymo karališkasis kurortas. Tai aukštos aptarnavimo kultūros pietų ir pietvakarių Lietuvos turizmo centras, puoselėjantis gamtinius ir gydomuosius regioninio parko išteklius, istorinį bei kultūrinį paveldą. Tai mūsų vizija. Birštoniečių gyvenimo kokybė, jiems teikiamos paslaugos ir aplinka, kurioje jie gyvena, taip pat yra prioritetinės Birštono savivaldybės veiklos sritys. 

Daugiausia Savivaldybės gyventojų dirba sveikatos priežiūros ir švietimo srityse.

Lyginant nedarbo lygį su kitomis 60-čia Lietuvos savivaldybių – Birštone jis yra vienas iš mažiausių (mažiausias Neringoje, o Birštonas yra antroje nuo galo vietoje). Oficialiai registruotų bedarbių yra 352 (10,6 proc.), šalyje bedarbystė sudaro apie 15 proc.

Birštono savivaldybė yra LSA, ESPA ir NKA narė, savo veikloje vadovaujasi Lietuvos Respublikos Konstitucija, LR vietos savivaldos įstatymu, LR valstybės tarnybos įstatymu ir Birštono savivaldybės tarybos veiklos reglamentu.

2010 metais prioritetu savo darbe laikiau Birštono savivaldybės plėtros strategijos tikslų ir uždavinių įgyvendinimą, stabilų Tarybos darbo užtikrinimą, bendravimą su visų partijų ir frakcijų nariais, jų ir gyventojų informavimą apie Savivaldybėje vykstančių darbų, projektų ir svarbiausių sprendimų įgyvendinimo eigą, Europos Sąjungos, kitų fondų lėšų pritraukimą į Savivaldybę, turizmo infrastruktūros plėtrą, turistų srautų didinimą, reklamos ir informacijos apie kurortą sklaidos užtikrinimą, gyventojų gyvenimo kokybės gerinimą.

Pagal Lietuvos Respublikos vietos savivaldos įstatymą ir Birštono savivaldybės tarybos veiklos reglamentą Birštono savivaldybės meras ne rečiau kaip kartą per metus atsiskaito Tarybai už savo veiklą, o gyventojams – už Savivaldybės veiklą. Gyventojams ataskaitą pateikiau šių metų vasario 9 d. visuotiniame susirinkime. Šiandien ataskaitą už 2010 metus teikiu Tarybai.


Pristatydama 2010 metų veiklos ataskaitą noriu nuoširdžiai padėkoti visiems Tarybos nariams, Administracijos darbuotojams, įstaigų, organizacijų vadovams, darbuotojams ir gyventojams už darbą, už išsakytą nuomonę priimant svarbius Savivaldybei sprendimus, už diskusijas, už paramą ir Jūsų kiekvieno asmeninį indėlį įgyvendinant numatytus planus. Dėkoju už komandinį darbą, konstruktyvią kritiką. 

I. DEMOGRAFINĖ PADĖTIS
2010 m. pabaigoje, Statistikos departamento duomenimis, Savivaldybėje gyveno 5178 gyventojai, t. y. 28 mažiau negu 2009 m. pabaigoje. Per 2010 metus birštoniečių šeimos pasipildė 51 naujagimiu, deja, 10 mažiau negu 2009 metais. Anapilin iškeliavo 71 Savivaldybės gyventojas (2009 metais – 64, 2008 metais – 61). Praėjusiais metais buvo užregistruotos 52 santuokos – tiek pat, kiek 2009 metais. Džiugu, kad ataskaitiniais metais natūralusis gyventojų prieaugis stabilizavosi. Apie atvykimą gyventi į Birštono savivaldybę praėjusiais metais deklaravo 224 gyventojai, išvyko gyventi kitur 78 žmonės.  

Civilinės būklės aktų sudarymas 2008–2010 m.

	
	2008 metai
	2009 metai
	2010 metai

	Gimimai
	40
	61
	51

	Mirtys
	61
	64
	71

	Santuokos
	39
	52
	52

	Ištuokos
	14
	13
	7


Deja, Birštone, kaip ir visoje Lietuvoje, demografinė situacija blogėja – šiuo metu iš Savivaldybėje deklaravusių gyvenamąją vietą yra 719 vaikų iki 18 metų amžiaus, 3275 darbingo amžiaus žmonės, 1009 pensininkai. Vidutinis Savivaldybės gyventojų amžius – 41,4 metai, moterys vyresnės – jų amžiaus vidurkis – 44,1 m., vyrų – 38,2 m. Statistikos duomenimis, Birštone šiuo metu gyvena 14,1 procento vaikų, 63,8 procento darbingo amžiaus ir 22,1 procento pensinio amžiaus žmonių. 

2010 metais pirmą kartą Birštono istorijoje dviem Savivaldybei ypač nusipelniusiems žmonėms – Vytautui Jurgiui Meškai ir Povlui Erikui Volfui (Povl Erik Wolff) – buvo suteikti Birštono garbės piliečio vardai.

II. SAVIVALDYBĖS TARYBOS DARBAS
Meras, vadovaudamasis Lietuvos Respublikos vietos savivaldos įstatymo ir Birštono savivaldybės tarybos veiklos reglamento suteiktais įgaliojimais, planuoja Savivaldybės tarybos veiklą. 

Birštono savivaldybės taryboje dirba 21 Tarybos narys. Jie atstovauja: Lietuvos socialdemokratų partijai – 9; Liberalų ir centro sąjungai – 4; Pilietinės demokratijos partijai – 2; Tėvynės sąjungai (konservatoriai, politiniai kaliniai ir tremtiniai, krikščioniškieji demokratai) – 2; Darbo partijai – 2; Lietuvos Respublikos liberalų sąjūdžiui – 2. Taryboje dirba Socialdemokratų frakcija, vienijanti 11 narių. Iki 2010 m. liepos mėnesio veikė jungtinė 5 Tarybos narius vienijanti frakcija „Už Birštono ateitį“, kurios sudėtis metų eigoje pasikeitė – vienas Tarybos narys iš jos pasitraukė ir frakcija pranešė apie savo veiklos nutraukimą. 3 buvusios frakcijos nariai įkūrė opozicinę Liberalų sąjūdžio frakciją. 

Savivaldybės tarybos posėdžiai yra vieši. Apie Tarybos posėdžių sušaukimą, darbotvarkę, priimtus sprendimus rinkėjus informuojame vietinėje spaudoje, Savivaldybės interneto svetainės puslapyje. Skelbimai kabinami Savivaldybės skelbimų lentoje, su informacija galima susipažinti Savivaldybės interneto puslapyje adresu www.birstonas.lt/Teisinė informacija/. Interneto svetainėje skelbiama merės darbotvarkė.

Tarybos posėdžių metu norintys pasisakyti gyventojai kviečiami registruotis – raštu pateikti prašymą Birštono savivaldybės tarybos sekretorei dėl pasisakymo „Birštoniečių tribūnoje“, kur visiems suteikiama galimybė pateikti pasiūlymus bei pastabas Birštono savivaldybės tarybos posėdyje svarstomais klausimais Tarybos nariams tiesiogiai. 2009 metais dėl pasisakymo „Birštoniečių tribūnoje“ buvo užsiregistravę keletas gyventojai, deja, 2010 metais šia galimybe nepasinaudojo nei vienas gyventojas.

2010 metais Birštono savivaldybės taryba posėdžiavo 11 kartų. 

Birštono savivaldybės Tarybos posėdžių statistika

	Priemonės pavadinimas
	2008 m.
	2009 m.
	2010 m.

	Surengta Tarybos posėdžių
	15
	12
	11

	Pateikta svarstyti sprendimų projektų
	293
	255
	214

	Nagrinėtų sprendimų vidurkis vieno posėdžio metu
	20
	21
	19

	Priimti Tarybos sprendimai
	268
	250
	209


Tarybos nariai aktyviai dalyvavo Tarybos posėdžiuose. Visuose posėdžiuose dalyvavo 10 Tarybos narių – Juozas Aleksandravičius, Sigitas Bertlingas, Jonas Dauda, Nijolė Dirginčienė, Vytas Kederys, Onutė Silevičienė, Vytautas Šeškevičius, Algis Šileika, Vidmantas Veselis ir Birutė Vokietaitienė, 6 Tarybos nariai praleido po vieną posėdį (lankomumas 91 proc.), 3 nedalyvavo dviejuose posėdžiuose (82 proc.), 2 – penkiuose (55 proc.). Bendras posėdžių lankomumas – 90,5 procento. Dauguma Tarybos narių informuodavo, dėl kokių priežasčių posėdyje negalės dalyvauti. Pagrindinės nedalyvavimo priežastys – sveikatos problemos ir komandiruotės. Tarybos darbas buvo dalykiškas ir kryptingas: prieš kiekvieną posėdį darbas vyko komitetuose, juose visada aktyviai buvo aptariami projektai, teikiami pasiūlymai. Posėdžiaudavo ir frakcijos, todėl po jų posėdžių Tarybos posėdžiai visuomet būdavo konstruktyvūs, be didelių diskusijų.

2010 metais pagrindinės Savivaldybės veiklos klausimais – Savivaldybės ūkio infrastruktūros tvarkymo, detaliųjų, bendrųjų, specialiųjų planų rengimo, projektų rengimo ir paraiškų teikimo – buvo priimti 104 sprendimai, tai yra beveik 50 procentų visų sprendimų. Savivaldybės biudžeto tvarkymo ir su juo susijusiais klausimais – 26 sprendimai (12,5 proc.), sveikatos, socialinės apsaugos, įvairių lengvatų suteikimo klausimais – 29 sprendimai (13,8 proc.), švietimo, kultūros klausimais – 19 sprendimų (9,09 proc.). 

Praėjusiais metais Taryba priėmė 12 sprendimų dėl įvairių investicinių projektų rengimo ir įgyvendinimo. Mūsų prioritetas – su kurorto plėtra susijusių objektų statyba ir renovacija. Todėl džiaugiuosi, kad projektų įgyvendinimui pavyko pritraukti Europos Sąjungos ir kitų fondų lėšų. 

Per metus buvo priimta 11 sprendimų dėl detaliųjų, bendrųjų ir specialiųjų planų rengimo ir tvirtinimo. Šiemet buvo baigta miesto bendrojo plano korektūra, parengtas ir patvirtintas visos Birštono savivaldybės bendrasis planas. Labai svarbus ir patvirtintas dalies Prienų gatvės detalusis planas. Čia suformuotas penkiasdešimt vienas sklypas grąžintinų žemių savininkams.

Atsižvelgdama į sunkią daugelio Savivaldybėje veikiančių įmonių finansinę padėtį, Taryba priėmė 12 sprendimų dėl vietinės rinkliavos už komunalinių atliekų surinkimą iš atliekų turėtojų ir atliekų tvarkymą lengvatų, dėl nekilnojamojo bei žemės ir žemės nuomos mokesčių lengvatų. Išimties tvarka buvo kompensuotos šildymo išlaidos ir išlaidos šaltam iš karštam vandeniui nepasiturinčioms šeimoms ir vieniems gyvenantiems asmenims. Numatytos lengvatos biudžetinių ir viešųjų įstaigų teikiamų paslaugų kainoms.

Pagal Vietos savivaldos įstatymą Savivaldybės mero sprendimai buvo įforminti potvarkiais. 2010 m. buvo išleisti 14 potvarkių veiklos organizavimo, 12 personalo, 14 komandiruočių ir 9 atostogų klausimais. 


Ataskaitiniais metais Tarybos nariai be darbo frakcijose, komitetuose, komisijose ir Taryboje tęsė darbą Kauno regiono plėtros taryboje, Lietuvos savivaldybių asociacijoje, laikinosiose ir nuolatinėse komisijose, akcinių bendrovių ir viešųjų įstaigų stebėtojų tarybose. 
TARYBOS KOMITETAI

2010, kaip ir ankstesniais metais, pagal paskirstytas veiklos kryptis posėdžiauti rinkosi 4 komitetai. 

Ekonomikos ir verslo komiteto pirmininkas Vytautas Silevičius, pirmininko pavaduotojas Alvydas Barščevičius. Komitete yra 7 Tarybos nariai. 2010 m. komitetas posėdžiavo 10 kartų. Komiteto nariai aktyviai dalyvavo nagrinėjant pateiktus klausimus, ypatingą dėmesį atkreipdami į gaunamų investicijų panaudojimo tikslingumą ir naudą Savivaldybės infrastruktūrai.

Finansų ir biudžeto komiteto pirmininkas Vytas Kederys, pirmininko pavaduotojas Stanislovas Martinaitis. Komitetą sudaro 6 Birštono savivaldybės tarybos nariai. Per 2010 metus įvyko 10 komiteto posėdžių, jų metu išsamiai nagrinėti visi Savivaldybės tarybos posėdžiams pateikti klausimai. [image: image10.jpg]

Socialinių reikalų komiteto pirmininkė Ona Šaulinskienė, pirmininkės pavaduotoja Margarita Narakienė. Komiteto sudėtyje yra 7 nariai. 2010 m. komitetas posėdžiauti rinkosi 10 kartų. Jie aktyviai gilinosi į socialinius ir švietimo reikalus tiek Birštono mieste, tiek visoje Savivaldybės teritorijoje, dalyvavo Socialinių reikalų komisijos darbe. 

Kontrolės komiteto pirmininkė Marytė Gudonytė. 2010 metais komitetas posėdžiavo 2 kartus, svarstė Savivaldybės kontrolės ir audito tarnybos veiklos plano sudarymą, vertino jo vykdymo, atliktų auditų ataskaitas. Posėdžiuose buvo pateikta nemažai kritinių pastabų ir pasiūlymų veiklai gerinti.

Taip pat Tarybos nariai tarp komitetų ir Tarybos posėdžių savo veiklą tęsė Tarybos sprendimais sudarytų komisijų posėdžiuose.

KOMISIJOS

Dėkoju tiems komisijų pirmininkams, kurie aktyviai dirbo, ir apgailestauju dėl tų, kurie paprasčiausiai nevykdė Tarybos sprendimo – nevykdė veiklos. Norėčiau priminti, kad visi mes, turintys Savivaldybės nario mandatus, privalome atlikti tuos darbus, kuriuos pavedė atlikti Taryba.

1. Administracinė komisija, pirmininkas Stanislovas Martinaitis. 2010 metais Administracinė komisija išnagrinėjo 6 administracines bylas dėl pažeidimų, numatytų Administracinių teisės pažeidimų kodekso straipsniuose, visose bylose priėmė nutarimus skirti pažeidimus padariusiems asmenims administracines nuobaudas – pinigines baudas nuo 60,00 iki 100,00 litų, įspėjimus. Nei vieno iš komisijos priimtų nutarimų skirti pažeidėjams administracines nuobaudas nubausti asmenys neapskundė. Be administracinių bylų svarstymo per 2010 metus Administracinė komisija gavo 4 ir išsiuntė 13 raštų.

2. Bendruomenės sveikatos taryba, pirmininkas Juozas Aleksandravičius. 2010 m. rinkosi į 2 posėdžius, svarstė Visuomenės sveikatos rėmimo specialiąsias programas ir pateikė jas tvirtinti Birštono savivaldybės tarybai.

3. Daugiabučių namų savininkų bendrijų rėmimo fondo taryba, pirmininkas Algis Šileika, posėdžiavo 3 kartus ir paskirstė visą biudžete numatytą 72 tūkst. Lt paramą 3 bendrijoms, renovuojančioms savo gyvenamuosius namus.

4. Etikos komisija. Komisijos pirmininkas Algis Šileika, komisijos sekretorius Vytautas Šeškevičius. Etikos komisiją sudaro 5 Tarybos nariai ir 2 bendruomenės atstovai. Komisija nesušaukė nei vieno posėdžio, nes nebuvo gauta pranešimų dėl galimų Tarybos narių etikos pažeidimų.

5. Įvaizdžio formavimo komisija, pirmininkas Valdis Vižinis. 2010 metais buvo papildyti Prekės ženklo sukūrimo nuostatai ir skelbiamas antras konkurso etapas. Komisija labai aktyviai rinkosi į posėdžius, svarstė pateiktus pasiūlymus, tačiau nusprendė, kad Birštono savivaldybės prekės ženklo konkursą reikėtų skelbti iš naujo (buvo pateikta per mažai pasiūlymų).

6. Jaunimo reikalų taryba. 2010 m. buvo sudaryta naujos sudėties Jaunimo reikalų taryba, patvirtinti jos nuostatai. Pirmajame posėdyje buvo išrinktas Tarybos pirmininkas – Juozas Aleksandravičius. Dviejuose posėdžiuose buvo svarstomos Birštono savivaldybės jaunimo užimtumo problemos, renginių organizavimas ir projektų vykdymas. Gruodžio mėnesio Savivaldybės tarybos posėdyje Jaunimo reikalų tarybos iniciatyva Birštono jaunimo klubui panaudos pagrindais buvo perduotos patalpos Jaunimo g. 8 pastate, kur jaunimas galėtų rinktis ir vykdyti savo veiklą.

7. Kaimo rėmimo komisija, pirmininkė Birutė Magdalena Vokietaitienė. 2010 m. komisija posėdžiavo 4 kartus ir 22,514 tūkst. Lt paramą skyrė 16 Birštono seniūnijoje ūkininkaujančių žemdirbių.

8. Karo prievolininkų atrankos komisija, kurios pirmininkas Juozas Aleksandravičius, 2010 metais, pasikeitus Karo prievolės įstatymui, nedirbo. 
9. Kultūros ir sporto rėmimo fondo taryba, pirmininkas Aleksandras Gorinas. Kultūros ir sporto rėmimo fondo taryba 2010 m. į posėdžius rinkosi 5 kartus. Buvo skirta beveik 10 tūkst. Lt parama 8 Birštoną per kultūrą ir sportą garsinantiems birštoniečiams.

10. Materialiojo turto nuomos konkurso komisija, pirmininkas Aleksandras Gorinas. Komisija 2010 metais neposėdžiavo. 

11. Nuolatinė statybos komisija, pirmininkas Mantas Michaliunjo. 2010 metais buvo parengtas 41 Nuolatinės statybos komisijos protokolas, iš jų: 14 dėl detaliųjų planų, 27 dėl statybos leidimų išdavimo.
12. Birštono savivaldybės saugaus eismo komisija, pirmininkas Juozas Aleksandravičius. 2010 metais posėdžiavo 2 kartus ir apsvarstė 22 klausimus. Komisija svarstė eismo problemas mieste ir seniūnijoje, aptarė kelių ženklų išdėstymą, eismo būklę ir pasiūlymus dėl eismo gerinimo Savivaldybėje.

13. Studijų rėmimo fondo taryba – pirmininkas Juozas Aleksandravičius. 2010 metais Studijų rėmimo fondas 3 savo posėdžiuose skyrė vienkartines stipendijas 45 Birštone gyvenantiems aukštosiose mokyklose besimokantiems studentams

14. Smulkiojo ir vidutinio verslo rėmimo komisija, pirmininkas Stanislovas Martinaitis. Komisija posėdžiavo 3 kartus. Smulkiojo ir vidutinio verslo rėmimo fondas skyrė 16,146 tūkst. Lt paramą 6 Birštono savivaldybės teritorijoje registruotoms įmonėms

15. Laisvės kovų įamžinimo komisija. Pirmininkas Juozas Aleksandravičius. Per 2010 metus komisija surengė vieną posėdį, buvo išvykusi aplankyti Savivaldybės teritorijoje esančių kovotojų pagerbimo vietų, sprendė jų tvarkymo problemas, du kartus organizavo talkas. 

GYVENTOJŲ PRIĖMIMAS IR SUSITIKIMAI

Savivaldybės merė kiekvieną antradienį priimdavo gyventojus jiems rūpimais asmeniniais klausimais. Žmonės kreipėsi dėl nesibaigiančių nuosavybės teisių į turėtą žemę atkūrimo reikalų, socialinio būsto nuomos, švaros ir tvarkos, įsidarbinimo problemų, taip pat dėl susisiekimo problemų seniūnijoje ir kt. Kai kurie gyventojai ateidavo tiesiog pasikalbėti, kartais pasidžiaugti savo asmeniniais ir visos Savivaldybės reikalais. Tai būdavo malonūs vizitai.

Praėjusiais metais, tęsiant tradicijas, vyko susitikimai su verslininkais, turizmo paslaugų teikėjais, ūkininkais, sportininkais, švietimo įstaigų darbuotojais, bendruomenių nariais. Lankiau vienišus Savivaldybės gyventojus, prisidėjau prie akcijų socialiai remtinų šeimų vaikams.

Per 2010 m. buvo organizuota nemažai susitikimų su Seimo, Vyriausybės, įvairių ministerijų atstovais.

BENDRUOMENIŲ VEIKLA

Daugiau kaip 39 proc. visų Savivaldybės gyventojų yra užsiėmę aktyvia visuomenine, kultūrine, sportine veikla daugiau kaip 30-yje nevyriausybinių organizacijų. Visuomenininkų reikmėms išlaikomi Bendruomenės ir neįgaliesiems skirti pastatai, autobusai, jais besinaudojantys moka tik už kurą. Seniūnijos kaimuose įsikūrusios bendruomenės turi savo patalpas, kuriose aktyviai užsiima kultūrine ir projektine veikla.

Ypač aktyviai veikia „Bočiai“ (saviveiklos, savanorystės, kurorto vardo populiarinimo srityse), „Šilagėlė“ ypatingai pasižymi kasdiene veikla savigydos ir sveikos gyvensenos, plataus talkininkavimo, savanorystės srityse. Šis klubas trečią kartą Prezidento taurės varžybose tapo nugalėtojais ir namo parvežė pagrindinę taurę. Neįgaliųjų draugija, įsikūrusi viena ir pirmųjų Savivaldybėje, sutelkusi daugiausiai narių, daug dėmesio skiria socialinių paslaugų teikimui draugijos nariams ir visiems miesto gyventojams. 

JAUNIMO VEIKLA
Vykdant jaunimo politikos plėtrą Savivaldybėje buvo tęsiamas bendradarbiavimas su įstaigomis bei organizacijomis, kurių veikla susijusi su jaunimu (Bendruomenės namai, Kultūros centras, Sporto centras, Turizmo ir informacijos centras ir kt. ). Jaunimo reikalų koordinatorė bendradarbiavo su kitais skyriais, teikė pagalbą organizuojant jaunimo ir su jaunimo susijusius renginius. 2010 m. vykę jaunimo renginiai susilaukė plataus atgarsio tarp Savivaldybės jaunimo ir atvykstančių svečių. 

Jaunieji Birštono gyventojai aktyviai dalyvavo Šaulių organizacijos, Birštono gimnazijos jaunųjų skautų būrelio veikloje, jie mokosi Birštono meno mokykloje, šoka, dainuoja, groja ir vaidina Kultūros centro kolektyvuose. Visuose miesto renginiuose matome mūsų jaunimą, kuris yra tikrai patriotiškas, mylintis gimtąjį miestą ir žinantis, kokį jį nori matyti ateityje.  

Savivaldybės taryba, remdama jaunimo veiklą, panaudos pagrindais suteikė patalpas Birštono jaunimo klubui. Tai bus puiki vieta jaunimui burtis kartu, ieškoti būdų pritraukti į aktyvią veiklą kuo daugiau jaunų žmonių.

TARPTAUTINIS BENDRADARBIAVIMAS
Per 2010 metus Birštone lankėsi partneriai iš Lecko ir Keilos, Rusijoje reziduojančių keturių užsienio valstybių ambasadoriai, Vengrijos ambasadorius Lietuvoje, galimi investuotojai iš užsienio šalių (Suomijos, Airijos, Izraelio ir kt.). Jų metu buvo pristatoma Savivaldybės veikla, diskutuojama dėl įvairių strateginių klausimų, aptariami Savivaldybės plėtros klausimai. 

Taip pat dalyvavau įvairiose tarptautinėse parodose, verslo misijose Minske, Gardine ir Sankt Peterburge. Dalyvavau Briuselyje vykusiame regioninio bendradarbiavimo vizite kartu su Kauno regiono savivaldybių delegacija, Strasbūre (Prancūzija) vykusioje Europos Tarybos vietos ir regionų valdžios kongreso 19-oje plenarinėje sesijoje. Susitikimų metu su užsieniečiais skaičiau pranešimus apie mūsų kurortą. 

III. TURIZMAS BIRŠTONE
TURIZMO INFORMACIJOS CENTRO VEIKLA

2010 metais Birštone apsilankė 28,5 tūkst. svečių, iš jų 24,6 tūkst. lietuvių ir 3,85 tūkst. užsieniečių. Kurorto svečiams buvo suteikta 160,5 tūkst. nakvynių arba vidutiniškai 5,6 nakvynės žmogui. Tai beveik 3 tūkst. (10,5 proc.) lankytojų daugiau negu praėjusiais metais. 

Pagal numatytą veiklos planą 2010 metams Birštono turizmo informacijos centras atliko nemažai darbų:

1. įdiegė lenkų kalbą interneto puslapyje; 

2. sukūrė interaktyvų pažintinį maršrutą-žaidimą su Birštono herojumi Banginuku; 

3. pagamino specialius suvenyrus vaikams (atšvaitus); 

4. organizavo informacinius turus Lietuvos turizmo srities specialistams ir žurnalistams;

5. kaupė vaizdo medžiagą ir fotografijas apie Birštoną;

6. dalyvavo parodose:

· 02 05-07 „Balttour“ (Ryga) – stende „Geriausi Lietuvos kurortai“;

· 02.26-28 „Vivavttur: (Vilnius) – Birštono stendas įvertintas antrąja vieta Lietuvos parodų stendų statytojų asociacijos organizuotame „Geriausio stendo konkurse“; 

· 03.06-07 Dzūkų dienos (Vilnius); 

· 03.17-20 „MITT“ (Maskva) – Lietuvos stende;

· 03.19-21 Palenkės regiono turizmo paroda (Balstogė) – stende „Geriausi Lietuvos kurortai“;

· 04.08-09 „Jantur“ (Kaliningradas) – stende „Lietuvos kurortai“;

· 09.28-10.01 Euroregionas Nemunas (Gardinas) – stende „Kaimyninė Lietuva“;

· 10.20-23 „Tour Salon“ (Poznanė) – Lietuvos stende.

7. Dalyvavos verslo misijose

· 03.16 Maskvoje (J. Baltrušaičio namuose);

· 04.07 Kaliningrade;

· 10.06 „Buy Lithuania“.

8. Organizavo Pasaulinės turizmo dienos, Europos paveldo dienos renginius.

9. Birštono turizmo informacijos centro veikla 2010 m. gruodžio 14 d. Vilniuje Valstybinio turizmo departamento prie Ūkio ministerijos įvertinta kaip viena iš trijų geriausių Lietuvoje.

SANATORIJŲ VEIKLA

AB Birštono sanatorija „Versmė“ vienu metu gali apgyvendinti 343 klientus. Joje dirba 198 darbuotojai. Džiugina tai, kad sanatorijos 1 korpuse įrengta antra gydykla, kapitaliai renovuota pagrindinė gydykla ir gyvenamasis korpusas su valgykla. Planai 2011-iesiems: suremontuoti galeriją, jungiančią administracinį korpusą su 2 gyvenamu korpusu, apšiltinti ir suremontuoti 1 ir administracinį korpusus. Šiais metais taip pat planuojama kapitaliai sutvarkyti sanatorijos teritorijos grindinį prie fontano, biuvetės ir patį fontaną.  

Per 2010 metus sanatorijoje apsilankė beveik 9 tūkstančiai klientų iš viso pasaulio. Lietuvos piliečių buvo 6,5 tūkst. ir 2,5 tūkst. svečių iš užsienio. Komercinių klientų buvo apie 40 procentų. Daugiausia užsieniečių atvyko iš Vokietijos, Rusijos, Izraelio. Sanatorijoje lankėsi ir Australijos piliečiai. 

Per 2009–2010 metus sanatorija dirbo pelningai, todėl Savivaldybės taryba nusprendė neprivatizuoti turimų „Versmės“ akcijų ir atsiėmė jas ir Valstybės turto fondo.

Viešojoje įstaigoje ,,Tulpės“ sanatorijoje 2010 metais lankytojų skaičius padidėjo 8 proc. lyginant su 2009 metais. 35 proc. padidėjo svečių iš užsienio srautai. Daugiausiai atvyko lankytojų iš Maskvos, Sankt Peterburgo ir Kaliningrado.

Apsilankiusių svečių skaičiaus santykis: 40 proc. teritorinių ligonių kasų pacientai, atsiųsti medicininei reabilitacijai, 60 proc. komerciniai klientai. 

2010 metais parengti ir įdiegti nauji paslaugų paketai, dėl to padidėjo paslaugų įvairovė: ozono terapijos kompleksas, deguonies terapija, daugelis sveikatinimo ir grožio kompleksų (naudojant specialiai kuriamą kosmetiką su šafranu, imbieru ir pan.)

Vakarais vykdomos įvairios komercinės programos miesto gyventojams ir svečiams, ne darbo laiku vyksta jogos užsiėmimai, pilateso – kvėpavimo mankštos – užsiėmimai ir programos baseine.  

Įvykdytos sveikatinimo ir profilaktikos programos Birštono savivaldybės bendruomenei: ,,Netaisyklingos laikysenos korekcija“ moksleiviams – lankė 35 žmonės; ,,Judėjimo laisvė“ – judėjimo ir atramos lėtinių susirgimų profilaktika, lankė 12 žmonių; ,,Biblioterapijos ir meno terapijos taikymas“ – lankė 12 neįgaliųjų ir vyresnio amžiaus žmonių.

Sveikatos programas sudarė vandens procedūros, kineziterapijos ir masažo procedūros. 

2011 metams parengtos 5 Birštono bendruomenės sveikatinimo ir profilaktikos programos. 

Sudarytos sutartys su Birštono visuomeninėmis organizacijomis ,,Bočiai“, ,,Šilagėlė“ Neįgaliųjų draugija, organizacija ,,Viltis gyventi“ ,,Birštono jaunimo klubas“. Sutartyse numatyta nuolaidų politika. Buvo perskaityta daug paskaitų, įsteigti prizai įvairiems renginiams. 

Siekdami pritraukti naujus klientus, 2010 metais sanatorijos darbuotojai dalyvavo parodose bei verslo misijoje Maskvoje, Sankt Peterburge, Kaliningrade bei daugelyje parodų Lietuvoje.  

Pagrindinė problema – gyvenamųjų vietų stoka ,,Tulpės“ sanatorijoje, todėl ruošiami dokumentai ,,Baltosios vilos“ renovacijai. 

IV. INVESTICIJOS BIRŠTONE

Per 2010 metus Birštonas ir toliau tęsė investicinių projektų rengimo ir pritraukimo į Savivaldybę darbus. Buvo parengta net 16 Tarybos sprendimų Europos Sąjungos finansuojamų projektų rengimui. 


Pateikta nemažai projektų Lietuvos Respublikos ūkio ministerijai ir Valstybiniam turizmo departamentui dėl papildomo turizmo projektų finansavimo.

Aktyviai buvo ruošimos paraiškos ir projektiniai pasiūlymai per regionus finansuojamiems projektams, pradėti ir tęsiami svarbūs Savivaldybei projektai:


  1. Birštono kurorto kultūros paveldo vertybių kompleksinis pritaikymas turizmo paslaugų plėtrai;

2. Birštono miesto centrinio parko sutvarkymas ir pritaikymas aktyviam poilsiui ir turizmui;

3. Birštono savivaldybės strateginio 2011–2013 metų veiklos plano parengimas;

4. Investicijos į ikimokyklinio mokymo įstaigą Birštono lopšelį-darželį „Vyturėlis“;

5. Birštono miesto vandens tvenkinių II ir III su pralaida (Druskupio upelis) būklės gerinimas;

6. Birštono vaikų lopšelio-darželio „Vyturėlis“ rekonstrukcija ir renovacija;

7. Birštono savivaldybės administracijos vidaus administravimo ir veiklos valdymo gerinimas;

8. Gyvenimo kokybės gerinimas Europos Sąjungoje vystant darnių C02 neutralių EKO-miestų plėtrą. EKO-gyvenimas;

9. Bendruomeninės infrastruktūros gerinimas Birštono Vienkiemio kaime (gatvių rekonstrukcijos III etapas, sporto aikštelė seniūnijoje, pasirašyta finansavimo ir administravimo sutartis) ir kiti.

2010 metais Birštono savivaldybėje buvo užbaigti šie projektai:

1. Birštono vandens gerinimo įrenginių rekonstrukcija, bendra darbų vertė 2,9 mln. Lt;

2. Vandentiekio ir nuotekų tinklų plėtra Birštone II dalis, bendra darbų vertė 2,0 mln. Lt;

3. Algirdo gatvės rekonstrukcija, darbų vertė 0,7 mln. Lt.

Praėjusiais metais buvo vykdomi ir kiti statybos ir remonto darbai:

1. Birštono gimnazijos pastato rekonstrukcijos 2-asis etapas, darbų vertė 6,6 mln. Lt;

2. Kultūros centro pastato rekonstrukcija, darbų vertė 3,9 mln. Lt;

3. Birštono gimnazijos stadiono rekonstrukcija, vertė 5,6 mln. Lt;

4.Baigiama įrengti nauja kelio danga kelyje Nemajūnai–Siponys (liko apie 1,6 km). Atlikta darbų už 2,7 mln. Lt.

APIBENDRINIMAS


Dėkoju Savivaldybės tarybos nariams, Administracijos darbuotojams, įstaigų, organizacijų vadovams ir dirbantiesiems už darbus 2010 metais. Daug darbų padaryta, bet dar daugiau jų laukia ateityje.


Tik dirbdami kartu, kaip vieninga komanda, pasieksime gerų rezultatų, Birštono kurortas klestės ir gražės, birštoniečiai didžiuosis savo miestu.

Ačiū už dėmesį.
Birštono savivaldybės merė



Nijolė Dirginčienė
